## Rješenje Ustavnog suda Republike Hrvatske broj U-III-66/1996 od 24. travnja 1996.

### NN 37/1996 (10.5.1996.), Rješenje Ustavnog suda Republike Hrvatske broj U-III-66/1996 od 24. travnja 1996.

# **USTAVNI SUD REPUBLIKE HRVATSKE**

Ustavni sud Republike Hrvatske u Vijeću sastavljenom od dopredsjednika
Suda Zdravka Bartovčaka, kao predsjednika Vijeća i sudaca mr. Vojislava
Kučekovića i Mladena Žuvele, kao članova Vijeća, povodom ustavne tužbe
Gimnazije "F. P." iz Z., na sjednici održanoj 24. travnja 1996. godine,
jednoglasno je donijelo

## **RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

**Obrazloženje**

Gimnazija "F. P." iz Z., zastupana po ravnatelju prof. P. V., podnijela
je ustavnu tužbu u povodu presude Županijskog suda u Z. broj: Gž-305/95
od 21. prosinca 1995. godine, kojom je odbijena žalba podnositelja i potvrđena
djelomična presuda Općinskog suda u Z. broj P-236/94 od 3. ožujka 1995.
godine. Tom djelomičnom presudom poništena je odluka o prestanku radnog
odnosa tužiteljice (djelatnice podnositelja), kao nezakonita, i tuženiku
(podnositelju ustavne tužbe) je naloženo da tužiteljicu vrati u radni odnos.

Ustavna tužba nije dopuštena.

Članak 28. stavak 2. Ustavnog zakona o Ustavnom sudu Republike Hrvatske
("Narodne novine", broj 13/91 - u nstavku: Ustavni zakon), određuje se
ako je zbog povrede ustavnih prava dopušten drugi pravni put, ustavna tužba
može se podnijeti tek nakon što je taj pravni put iscrpljen.

U stavku 3. citiranog članka propisano je da u stvarima u kojima je
dopušten upravni spor, odnosno revizija u parničnom ili izvanparničnom
postupku, pravni put je iscrpljen nakon što je odlučeno i o tim pravnim
sredstvima.

U konkretnom slučaju radi se o radnom sporu.

Člankom 382. stavak 4. točka 2. Zakona o parničnom postupku ("Narodne
novine", broj 53/91 i 91/92) propisano je da je u sporovima iz radnih odnosa
revizija uvijek dopuštena.

Podnošenje ustavne tužbe protiv presude Županijskog suda u takvim sporovima
je preuranjeno, te time nije ispunjena jedna od pretpostavki za podnošenje
ustavne tužbe, a to je iscrpljenost dopuštenog pravnog puta.

Slijedom iznijetog, na temelju članka 26. Ustavnog zakona, a u svezi
s člankom 58. Poslovnika Ustavnog suda Republike Hrvatske ("Narodne novine",
broj 29/94), odlučeno je kao u izreci. Odluka o objavi ovog rješenja temelji
se na članku 20. stavka 1. Ustavnog zakona.

Broj: U-III-66/1996.

Zagreb, 24. travnja 1996.

USTAVNI SUD REPUBLIKE HRVATSKE

Predsjednik Vijeća

**Zdravko Bartovčak,** v. r.

**731**

Ustavni sud Republike Hrvatske u Vijeću sastavljenom od dopredsjednika
Suda Zdravka Bartovčaka, kao predsjednika Vijeća i sudaca mr. Vojislava
Kučekovića i Mladena Žuvele, kao članova Vijeća u postupku povodom ustavne
tužbe I. C. iz S., na sjednici održanoj dana 24. travnja 1996. godine,
jednoglasno je donio slijedeće

**RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

Obrazloženje

I. C. iz S., po punomoćnicima D. M. i V. Lj., odvjetnicima iz S., podnio
je ustavnu tužbu u svezi rješenja predsjednika Županijskog suda u S., broj:
9 Su 77/96 od 15. veljače 1996. godine, smatrajući da mu je tim rješenjem
povrijeđeno ustavno pravo na izjavljivanje pravnog lijeka.

U disciplinskom postupku protiv podnositelja ustavne tužbe, kao službenika
Općinskog suda u S., branitelji okrivljenika postavili su zahtjev za izuzeće
predsjednice Općinskog suda u S., tražeći određivanje drugog voditelja
postupka.

Osporenim rješenjem odbačen je, kao nedopušten, podnositeljev zahtjev
za izuzeće predsjednice Općinskog suda.

Ustavna tužba nije dopuštena.

Ustavni zakon o Ustavnom sudu Republike Hrvatske ("Narodne novine",
broj 13/91) u stavku 1. članka 28. određuje da svatko može podnijeti ustavnu
tužbu ako smatra da mu je odlukom sudbene, upravne vlasti ili druga tijela
koja imaju javne ovlasti, povrijeđeno jedno od Ustavom utvrđenih sloboda
i prava čovjeka i građanina.

Ustavni sud Republike Hrvatske utvrdio je da sudsko rješenje u povodu
kojeg je podnesena ustavna tužba, nije odluka sudbene vlasti u smislu citirane
odredbe članka 28. stavak 1. Ustavnog zakona.

Osporenim rješenjem odlučivano je o zahtjevu podnositelja ustavne tužbe
za izuzeće predsjednice Općinskog suda u S, kao voditelja disciplinskog
postupka. Riječ je o odluci kojom se ne odlučuje o biti stvari, već samo
upravlja postupkom.

Budući da ne postoje pretpostavke za odlučivanje o biti stvari, to je
na temelju članka 26. Ustavnog zakona o Ustavnom sudu Republike Hrvatske
u svezi s člankom 58. Poslovnika Ustavnog suda Republike Hrvatske ("Narodne
novine", broj 29/94), ustavnu tužbu valjalo odbaciti kao nedopuštenu. Odluka
o objavi temelji se na odredbama članka 20. stavak 1. Ustavnog zakona o
Ustavnom sudu Republike Hrvatske.

Broj: U-III-128/1996.

Zagreb, 24. travnja 1996.

USTAVNI SUD REPUBLIKE HRVATSKE

Predsjednik Vijeća

**Zdravko Bartovčak,** v. r.

Rješenje, NN 37/1996-751